Sey Qaji

Sey Qaji, yew şairê Dêsımio de namdaro. Peyniya seserra 19ine be serê seserra 20ine de weşiya xo ramıta. 1932 de şiyo heqiya xo. Sey Qaji (Sey Ğazi), dewa Dêsımi, nıka Çolig ra gırêdaiya, Civrak (Civarik) de amo rüyê dina. Ba xo çıman ra sêfıl (afıs, hafız, kor) biyo. Aşire ra ezbeta Babamansur u Sey Sabunu (Sey Sovınu) rao.

Vatene ra gore, Sey Qaji cengê Urızi (Rus) sero, ağleranê Dêsımi u aşiru sero, yaban u tabiyati sero, dewe sero, xortanê Dêsımi sero themburê xo ra (ebe themburê xo) xeylê kılam u şıiri vatê, meniy bestê tê. Kılamê Sey Qaji, waxtê xo de nênuşiyê hama ebe fekê sari, fekê sairanê bino hata nıka taê kılami amê reştê roca ma.

 Sayirê Dêrsımi Bava Sey Qaji 
Na lawıka cêrene lawıka de Sey Qaji ya. Bava Kudız vano. Na lawıka Baki Pasay de namê Sey Qaji vêreno ra. Zey têde Sayiru Sey Qaji ki merdan sero şüari yimıskerdê u eve veng vatê. 

Baki Pasa dewa Hakısi ra biyo u şiyo Estemol de merdo. Sarê Hakıs'i 38 ra ravêri şiyê Estemol de guriyê, biyê wayirê mal u mılki. Jü vatene ra gore, "Qapali Çarşi" yo ke vanê, sıfte sarê Hakıs'i no ro. İ aşira Karsanu raê u ewro ki wertê aşirunê Dêrsımi de xeyle dewletiyê. 

Na lawıke de musneno ke, Baki pasay bıraê xo Hemedi rê weşiya xo kerda, vato şêro Sey Qaji razi kero, yew hewa merdena dey sero vazo. Bıraê xo weşiya dey arda hurêndi, na hewa "Baki Pasay" da ve Sey Qaji vatene. Hora verê coy kêsê jüy ke merdêne, şiyene lewê sayıru sero şüari dêne vatene. Na adet u tore Dêrsım de hona cê nêbırriyo. Şüarê nianeni ca ve ca hetê sayırunê maê jê Sılemanê Qıji uib. ra yênê vatene.

 Hewayê "Baki Pasay"i 
De wayi wayi, wayi, wayi, wayi wayi  
Baki pasayê mı berdo xesterxanê Heyder Pasayi 
Hemo bıra vano, "şü ke şêri diarê Bakê bırayi 
Çêvêsayê qapıci vêrdiya ro mı, peyser perrune 
Hirıs u dı lıngê merdiwani mı de qedenayi"  

Hemo bıra vano 
"Korraniye bıraê to bıjêro 
Çıtur dest u payê to toxtori berdi 
Ondêrê kharoli ra girêdayi" 

Bak vano, 
"Bıra çêvêsayê toxtori ilaji dê ma 
Cigerê ma zerê made vêsınayi 
Dıdonê ma ma fek de rısınayi"  

Piyo kokım berveno, vano 
"Derdê qurvete zafi bi 
Rozê Xızıri de 
Kerdi thurık naê day hermê bıraê xo 
Marê rusnayi"  

Ondêr Hakıso 
Baki pasayê mı verde leêka sıncıke 
Nê vano, "bıra tı ke şiya ondêrê memleketi 
Mı vera sılamê Heqi ro ded-derezunê mı ke 
Derdê qurvete zafê 
Rose mau piyê mınê kokımi rê qesey bıke 
Nisanê çêna apê mı Qemeriyo qılıka mıde 
Veze serê zerria mıke 
Vaze, "bao kokım tı meberve 
Lewê perda de menda newe veyvıke"  

Ondêr Hakıso 
Peyde sona gêrıs u şüye 
Nê vano, "bıra, tı ke şiya ondêrê memleketi 
Piyê mıra vaze, yêlçêyê bırusno 
Sey Qajiyê Gemıke 
Darê cığara mı tey biyaro 
Eve taê malê dinalıge" 

Vaze, "Sey Qaji do, Sey Qaji raji ke  
Hewa mın u apê mı Weli jü ke 
Bao zera de araê zerrê xuyê kokımi bıhelike"  

Damawo piyo kokımo 
Ondêra Najimiya de nişto ro 
Têl ve têli sero dano  
Kês dota cüavê kokımê feqıri nêdano 
Law lemıne de nêvano  
Hem vano, "bao hao feleki Bak ardı 
Gêriye de bê vırêniye 
Belka saneno xatırê çewri 
Cızıkê to torê caverdano" 

Nê vano, "bao qedayê to bıjêro 
Ez şüne vıreniye,
Taliyê mırê felek gosu ra gırano"  

Ondêr İstanbolo 
Baki pasaê mı 
Vıreniya mı golo, peyniya mı golo 
Hem vano, "xesterxanê Heyder Pasayi 
Yatağ boso, kharoli thalo 
Korraniye bıraê to bıjêro 
Mı va belka têde yê na dinaligiya 
Mı nêzona ondêra dina çola"  

Ondêr Hakıso 
Baki pasaê mı, peyde sono zıme 
Nê vano, "bao kokım tı meberve 
O zımustu bi, no payizo 
Goçê tuyo goçê mı dıme  

Kategoriye:Muzisyenê Tırkiya
Kategoriye:Senatkarê Zazay
Kategoriye:Merdumê ke 1932 de merdê